એંસીની આસપાસના અભિનેતા બિલ કોસ્બીને અનેક યુવતીઓ ઉપર દુષ્કર્મ કર્યા બદલ ગયા મહિને સજા થઈ છે. પોતાના હાથ નીચે કામ કરનાર યુવતીઓ સાથે બીભત્સ વાતો, વર્તન અને અશ્લીલ ચેનચાળા કે તેથીયે ઘૃણ્ય કૃત્યો કરવા બદલ અનેક વિખ્યાત હસ્તીઓ ગંજીપાના મહેલની જેમ જમીનદોસ્ત થતી જાય છે: હોલિવૂડની વિરાટ પ્રતિમાઓમાં બદનામ થનારામાં છેલ્લું નામ છે મોરગન ફ્રીમન. અગાઉ ધ ગ્રેજુએટ અને ટુટસી જેવી આહ્્લાદક ફિલ્મોના અભિનેતા ડસ્ટીન હોફમેન ઉપર આના ગ્રેહામ નામની મદદનીશનો આરોપ છે કે તે 17 વર્ષની હતી ત્યારે તેનાં ગુપ્તાંગોને હોફમેને ટટોલેલાં. પ્લટૂન, સ્કારફેસ, વોલ સ્ટ્રીટ જેવી અફલાતૂન ફિલ્મોના દિગ્દર્શક ઓલિવર સ્ટોને કેરી સ્ટીવન્સ નામે એક્ટ્રેસનો ગેરલાભ લીધાનો આક્ષેપ છે. ગોન ગર્લ, ગુડ વિલ હન્ટિંગ વગેરે ફિલ્મોના નાયક બેન એફલેકે જાહેરમાં હિલેરી બર્ટન નામે એક્ટ્રેસને અભદ્ર રીતે પંપાળવા બદલ માફી માગવી પડી છે.